ועדת הפנים ואיכות הסביבה, כנסת 16, פרוטוקול מספר 479, 2005-07-19 12:00

גאלב מג'אדלה: שלום, אני פותח את ישיבת הוועדה.

גאלב מג'אדלה: חה"כ יאסינוב, מציע החוק, יפתח את הדיון.

יגאל יאסינוב: אני רוצה לומר, כי אני התחייבתי לעשות כמה תיקונים.

עידו בן-יצחק: ישנה הצעה מהותית, שהיא גם על דעת המציע, והיא שהצוות לתיקון ליקויים יהיה אותו צוות שמוקם היום לפי חוק מבקר המדינה לתיקון ליקויים שהם בדוח מבקר המדינה.

עידו בן-יצחק: הכוונה היא, שלא יהיו שני צוותים נפרדים לתיקון ליקויים של מבקר המדינה ולתיקון ליקויים של מבקר העירייה.

יגאל יאסינוב: זה מקובל עלי.

נועה בן אריה: גם לנו יש הערה לגבי סעיף 1(ג).

נועה בן אריה: אנחנו חושבים שהדיווח צריך להיעשות בהתאם למה שקבוע היום בסעיף 149 ג לפקודת העיריות.

נועה בן אריה: כלומר, הדיווח צריך להינתן לוועדת הביקורת ולא לשלושת הגופים ביחד.

יגאל יאסינוב: זה נכון.

יגאל יאסינוב: מבקר צריך לקבל העתק מן הדיווח באופן אוטומטי.

ואסל טאהא: אני תומך בחוק הזה.

ואסל טאהא: מהניסיון שלי, דו"ח מבקר המדינה מגיע לרשויות ואף אחד לא מתייחס אליו.

ואסל טאהא: לכן, החוק הזה בא לתקן את הנושא.

ואסל טאהא: יש מקום שתהיה ביקורת על תיקון הליקויים ברשויות.

ואסל טאהא: צוות משותף שיבקר את הביקורת, הוא משמעותי מאוד.

גאלב מג'אדלה: אני בטוח, שכאשר אתה היית ראש מועצה לא דפדפת סתם בדו"ח, אלא התייחסת אליו ברצינות.

ואסל טאהא: זה כיוון שלא היו ליקויים בתקופה ההיא.

אביטל שטרנברג: יש לי כמה הערות שלא נכנסו לנוסח.

אביטל שטרנברג: כתוב כאן, שהצוות יקבל החלטה בדבר תיקונם.

אביטל שטרנברג: הסמכות נשארת של ראש הרשות, ולכן לא מדובר בקבלת החלטות אלא בהמלצה.

אביטל שטרנברג: את ההחלטות מקבל ראש הרשות.

אביטל שטרנברג: נאמר גם: עם גמר הפעילות לשם תיקון הליקויים, ידווח הצוות לראש העירייה.

אביטל שטרנברג: זה נשמע כמו משהו רחוק מאוד.

אביטל שטרנברג: יכול להיות שצריך לקצוב פרקי זמן, או להגיד ליקויים בלי ה הידיעה.

אביטל שטרנברג: צריך להיות יותר קונקרטיים, כי כפי שזה מנוסח כרגע אפשר לדווח גם בעוד 20 שנה.

אביטל שטרנברג: ההערה האחרונה מתייחסת לדחיית תיקונו של ליקויי מסוים.

אביטל שטרנברג: כאשר ראש העירייה נדרש לנמק את הדחייה בפני מבקר העירייה, המחויבות הראשונה שלו היא למועצה ולוועדת ביקורת ולא למבקר הרשות.

יגאל יאסינוב: זה נכון מאוד.

יגאל יאסינוב: הרעיון היה, שהוא לא מדבר ישירות עם המבקר, אלא עושה זאת דרך ועדת ביקורת או דרך המועצה.

יגאל יאסינוב: לגבי הדיווח, אני התכוונתי שאחרי כל תיקון ידווחו.

אביטל שטרנברג: כדאי לך ללכת לפי זמנים ולא לפי תיקונם של ליקויים.

יגאל יאסינוב: אני מקבל את זה.

יגאל יאסינוב: מה הזמן שאתם מציעים, פעם בחודש או פעם ברבעון?

נועה בן אריה: אני מציעה, שזה ידווח פעם ברבעון.

עידו בן-יצחק: אחת לרבעון הם ידווחו על כך.

יגאל יאסינוב: לגבי סמכות ראש הרשות, הדבר הוא ברור.

יגאל יאסינוב: הצוות המדובר הוא כלי בידי ראש הרשות.

יגאל יאסינוב: הצוות לא יכול להחליט כלום מלבד הדברים שהוא אישר להם להחליט.

אביטל שטרנברג: הם מעבירים אליו המלצות והוא זה שמחליט את ההחלטות.

אביטל שטרנברג: חשוב לנסח את זה בהתאם.

יגאל יאסינוב: זה ברור לחלוטין.

יגאל יאסינוב: צריך לשנות את הנוסח.

נורית ישראלי: אנחנו הגשנו לעוזרת של היועצת המשפטית הצעות, שהיועץ המשפטי כינה אותן מהותיות.

נורית ישראלי: הן מהותיות במובן זה שהן נועדו למנוע כפילות וסתירות בין שני חוקים.

נורית ישראלי: המטרה המהותית שלהן היא ליצור תיאום בין שני חוקים, בין חוק מבקר המדינה ובין פקודת העיריות לתיקון המוצע.

נורית ישראלי: בנוסף, צריך לדאוג למנוע כפילות פונקציונלית.

נורית ישראלי: אם כבר חייב להיות צוות כזה לפי חוק מבקר המדינה, אז שזה יהיה אותו צוות.

נורית ישראלי: אני לא חוזרת על הפרטים, אבל אני מבקשת שכל ההערות שלנו יילקחו בחשבון.

נורית ישראלי: אני הופתעתי לראות כאן נוסח שהתעלם מכל ההצעות שלי.

עידו בן-יצחק: אני הזכרתי את הדברים האלה בפתיחת הדיון, וכיוון שהדברים האלה מקובלים על המציע ועל יתר המשתתפים, אנחנו נקבל את ההערות שלך.

עידו בן-יצחק: ההצעה שלך מונחת כרגע על שולחן הוועדה.

נורית ישראלי: תודה.

נורית ישראלי: אני מעריכה את זה.

עידו בן יצחק: אני מציע שאני אקריא את הנוסח שהציע משרד מבקר המדינה.

אביטל שטרנברג: בנוסח שלכם מזכיר העירייה יהיה ראש הצוות.

אביטל שטרנברג: האם אנחנו רוצים לשמור את ההוראה הזאת?

נורית ישראלי: אצלנו זה אחרת.

נועה בן אריה: השאלה היא האם הצוות הזה מתאים לרשויות, או שצריך לנקוט בשינויים המחויבים.

נורית ישראלי: ראש הרשות המקומית הוא ראש הגוף המבוקר, והוא ממנה צוות לתיקון ליקויים שבראשו יעמוד המנהל הכללי באותו גוף.

נורית ישראלי: באין מנהל כללי, יהיה זה בעל התפקיד המקביל לו באותו הגוף.

גאלב מג'אדלה: שזה מזכיר המועצה.

ואסל טאהא: מה עם מבקר הפנים?

נועה בן אריה: האם הצוות מורכב מראש הרשות.

נורית ישראלי: הצוות לא מורכב מראש רשות.

נורית ישראלי: בראש הצוות עומד המנהל הכללי, ויתר חברי הצוות ייבחרו לפי שיקול דעת.

ואסל טאהא: אפשר להוסיף גם את מנהל כוח האדם.

נורית ישראלי: אצלנו לא מתייחסים לשאלה, אם מדובר בעובדים או נבחרים, כי זה חובק הכל אצלנו.

גאלב מג'אדלה: אני מבין, שאת מדברת רק על ראש הצוות, שבמקרה בו מדובר על עירייה היחס אל מנכ"ל ובמקרה של מועצה זה מזכיר.

אביטל שטרנברג: זה לא משנה אם הצוות יורכב גם מנבחרים וגם מעובדי ציבור.

אביטל שטרנברג: בכל מקרה זה יהיה תמהיל שיקדם את זה.

נורית ישראלי: את המילים: "מבין עובדי העירייה", אני לקחתי מהצעת החוק המקורית.

נורית ישראלי: אני הוספתי את זה כדי להתאים את עצמי לרעיות של מציע החוק.

נורית ישראלי: אם הוא מוותר על זה, זה לא עניין שלנו.

יגאל יאסינוב: כאשר דיברתי על עובדים, התכוונתי לצוות טכני של ראש העיר.

יגאל יאסינוב: אני חושב, שאם אנחנו נוסיף לשם נבחרי ציבור זה רק יגרע מהעניים.

יגאל יאסינוב: זה יהפוך להיות מקבילה לוועדת ביקורת.

יגאל יאסינוב: אני לא רוצה ליצור סוג של הקבלה.

נועה בן אריה: אם כך, אנחנו צריכים לשנות את הנוסח.

עידו בן-יצחק: אני רוצה לשאול את עו"ד ישראלי, אם לא צריך לתקן גם את חוק מבקר המדינה, כך שלעניין עירייה צוות לתיקון ליקויים יהיה רק מקרב העובדים.

נורית ישראלי: החוק שלנו נשאר כמו שהוא, והוא אומר שבכל גוף מבוקר יהיה צוות לתיקון ליקויים ובראשו יעמוד המנהל הכללי באותו גוף או בעל תפקיד מקביל.

נורית ישראלי: אם יש חוק ספציפי שקובע מי יהיו שאר חברי הצוות, זה בסדר וזה לא עומד בסתירה.

נועה בן אריה: אם כך, אנחנו אומרים שנבחרי ציבור לא יוכלו להיות חברים בצוות הזה.

יגאל יאסינוב: יש להם את ועדת הביקורת.

עידו בן-יצחק: אני עובר לסעיף (ג).

עידו בן-יצחק: קיבלנו קודם החלטה כי יהיה דיווח אחת לרבעון.

יגאל יאסינוב: אבל לא אמרנו, אם זה יהיה בתחילת רבעון או בסוף הרבעון.

יגאל יאסינוב: מהתאריך שבו המועצה מתחילה לדון על דו"ח המבקר, מתחילים את הספירה של הרבעון.

מרגלית בוטרמן: אבל אז אם מתחילים לדון באוקטובר, יצטרכו לדווח בינואר.

יגאל יאסינוב: אז בואו נמצא מנגנון אחר.

נועה בן אריה: למה זה כל כך משנה באיזה שלב במהלך הרבעון זה מדווח?

יגאל יאסינוב: זה כבר עניין של ועדת ביקורת.

יגאל יאסינוב: ועדת הביקורת צריכה לדעת שפעם ב-3 חודשים היא מקבלת דיווח.

נועה בן אריה: אבל היא מתכנסת בכל מקרה אחת לחודש.

נועה בן אריה: זו ועדה שמחויבת להתכנס אחת לחודש.

יגאל יאסינוב: אני יכול לתת לך דוגמא לזה שזה יכול לארוך 6 חודשים.

יגאל יאסינוב: אם ברבעון אחד מדווחים בתחילת רבעון וברבעון השני מדווחים בסוף הרבעון, ישנו פער של 6 חודשים ללא דיווח.

נועה בן אריה: אז יותר נכון לומר, אחת ל-3 חודשים.

עידו בן-יצחק: אמרנו שהדיווח יינתן רק לראש העירייה ולוועדה לענייני ביקורת.

נועה בן אריה: זה צריך להיות רק לוועדה.

נועה בן אריה: גם לפי סעיף 149 הדיווח נעשה באופן ישיר לוועדה.

יגאל יאסינוב: הצוות הזה הוא צוות של ראש העיר.

יגאל יאסינוב: הם לא יכולים לעבוד מבלי לדווח לו.

נועה בן אריה: אני אגיד לך למה ראש הרשות לא צריך להיות מוזכר כאן.

נועה בן אריה: אני רוצה להשאיר כמה שיותר עצמאות לוועדת הביקורת.

ואסל טאהא: היא צודקת.

עידו בן-יצחק: אם ראש העיר הוא זה שמינה אותם, הם בכל מקרה יהיו בקשר שוטף איתו.

נורית ישראלי: גם לפי החוק שלנו, לפי סעיף 21ב(א) יש חובה לראש הגוף המבוקר לדווח למבקר המדינה על ההחלטות שהתקבלו על ידי הצוות.

נורית ישראלי: השאלה היא, האם אתה רוצה לייחד את זה או לייתר את זה.

אביטל שטרנברג: זה לא פוגע בחובת ראש הרשות למסור דיווח לפי הסעיף הזה.

נועה בן אריה: אם כך אנחנו מדברים על דיווח לוועדה, בכפיפות לחוק הקיים.

עידו בן-יצחק: אחת ל-3 חודשים.

עידו בן-יצחק: אני עובר לסעיף (ד).

עידו בן-יצחק: צריך לתקן ולומר, כי הדיווח ייעשה למבקר העירייה ולוועדת הביקורת.

נורית ישראלי: הוא לא חייב דיווח למועצה.

יגאל יאסינוב: ועדת ביקורת מייצגת את המועצה.

יגאל יאסינוב: היא זו שמביאה את דו"ח המבקר לדיון במועצה.

עידו בן-יצחק: אני מקריא את סעיף 2: "הוראת 170 ג1א לפקודת העיריות יחולו, בשינויים המחויבים, על מועצה מקומית, למעט מועצה אזורית".

ואסל טאהא: האם זה יכלול גם את המועצות האזוריות?

יגאל יאסינוב: כן.

יגאל יאסינוב: אנחנו מכילים זאת על כל מגוון הרשויות.

עידו בן-יצחק: בנוסח הכחול נאמר, למעט מועצות אזוריות.

מרגלית בוטרמן: זה כיוון שאין צו המחייב מועצה אזורית להעסיק מבקר.

יגאל יאסינוב: אבל יש חלק מהרשויות שכן מעסיקות מבקר.

יגאל יאסינוב: אם יש דו"ח, זה צריך לחול.

עידו בן-יצחק: אבל אם אין דו"ח מבקר, אז אין לכאורה תיקונים שצריכים לתקן.

אביטל שטרנברג: צריך קודם כל להציע חובת העסקת מבקר במועצה מקומית.

עידו בן-יצחק: אם כך, ניתן להצביע על החוק.

עידו בן-יצחק: ה צ ב ע ה בעד – 2 מתנגדים – אין נמנעים – אין

ואסל טאהא: ההצעה אושרה פה אחד.

ואסל טאהא: תודה רבה, הישיבה נעולה.